## Odluka Ustavnog suda Republike Hrvatske broj:U-IIIA-2912/2004 od 15. veljače 2006.

### NN 31/2006 (20.3.2006.), Odluka Ustavnog suda Republike Hrvatske broj:U-IIIA-2912/2004 od 15. veljače 2006.

# USTAVNI SUD REPUBLIKE HRVATSKE

**754**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sutkinja Jasna Omejec,
predsjednica Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi koju je podnio M. Č. iz Z. B., na sjednici
održanoj 15. veljače 2006. godine, jednoglasno je donio

## ODLUKU

I. Ustavna tužba se usvaja.

II. Općinski sud u Zadru dužan je provesti
ovršne radnje i dovršiti postupak ovrhe u predmetu koji se vodi pod brojem:
I-1256/80 u najkraćem mogućem roku, ali ne duljem od šest (6) mjeseci,
računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe M. Č. iz Z. B.,
V. N. 50, određuje se primjerena naknada zbog povrede ustavnog prava iz članka
29. stavka 1. Ustava Republike Hrvatske (»Narodne novine«, broj 41/01. –
pročišćeni tekst) u iznosu od8.900,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

1. Podnositelj ustavne tužbe, na temelju članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon)
podnio je 3. kolovoza 2004. godine ustavnu tužbu radi duljine ovršnog postupka.

ČINJENICE VAŽNE ZA
USTAVNOSUDSKI POSTUPAK

2. Dana 9. listopada 1980. godine podnositelj,
te I. Č., Z. B. i A. T. (kao ovrhovoditelji) podnijeli su Općinskom sudu u
Zadru ovršni prijedlog radi ovrhe pravomoćne presude toga suda, broj:
P-1306/78, radi diobe nekretnina, protiv ovršenika J.
i S. Č.

Dana 5. svibnja 1982. Općinski sud u Zadru donio
je rješenje o ovrsi kojim se dozvoljava podnositelju i dr.
ovrha prinudnom diobom nekretnina. Protiv navedenog rješenja ovršenici su podnijeli prigovor, koji je rješenjem
Općinskog suda u Zadru, broj: I-1256/80 od 26. svibnja 1983. odbijen kao
neosnovan.

Rješenjem Okružnog suda u Zadru odbijena je
žalba ovršenika podnijeta protiv rješenja Općinskog
suda u Zadru od 26. svibnja 1983.

Nakon toga do 5. studenoga 1997. godine održano
je osamnaest ročišta (17. srpnja 1984., 2. listopada 1984. (uviđaj na licu
mjesta uz prisustvo mjernika, gospodarstvenog i
građevinskog vještaka), 28. travnja 1986., 29. travnja 1986., 10. rujna 1986.,
8. prosinca 1986., 10. prosinca 1986., 20. siječnja 1987., 10. rujna 1987., 20.
veljače 1990., 22. ožujka 1990., 21. svibnja 1990., 14. lipnja 1990., 2.
travnja 1990., 2. svibnja 1991., 27. svibnja 1991., 8. travnja 1993. i 24.
svibnja 1993.).

Ročište zakazano za 18. ožujka 1998. odgođeno je
na prijedlog punomoćnika ovršenika zbog bolesti.

Podnositelj je 23. listopada 1998. sudu dostavio
rješenje o nasljeđivanju iza smrti ovršenika J. Č., a
koje se je obvezao dostaviti punomoćnik ovršenika još
podneskom od 21. svibnja 2003.

Nakon toga održano je ročište 4. lipnja 2001.,
dok je rešenjem suda od 14. lipnja 2001. odgođeno ročište zakazano za 3. srpnja
2001., dok su podnositelj i dr. pozvani da u roku od
30 dana dostave nove adrese tuženika.

Zaključkom suda od 2. lipnja 2004. pozvani su
podnositelj i dr. da u roku od 30 dana dostave nove
adrese tuženika, kako bi se mogao nastaviti ovršni postupak, jer će se postupak
u protivnom obustaviti.

Podneskom od 21. srpnja 2004. punomoćnik i dr. izvijestili su sud da nisu u mogućnosti saznati točne
adrese, pa je sud dopisom od 9. kolovoza 2004. zatražio od Policijske uprave
Zagreb adrese ovršenika.

Rješenjem suda od 15. listopada 2004. utvrđen je
prekid postupka zbog smrti ovršenice I. Č., te su
utvrđeni njezini nasljednici, kao i da je u tijeku postupka došlo do prekida u
odnosu na ovršenike J. Č. i S. Č., te je utvrđeno da
je za S. Č. postupak preuzeo njezin nasljednik F. B. U odnosu na ovršenika J. Č. utvrđeno je da će prekid postupka trajati
dok njegov nasljednik ne preuzme isti. Tim rješenjem obustavljena je ovrha na
nekretninama u odnosu na koje su ovrhovoditelji povukli prijedlog za ovrhu.

Protiv navedenog rješenja podnositelj je podnio
žalbu 27. listopada 2004.

Rješenjem Županijskog suda u Zadru, broj: Gž-1974/05 od 15. prosinca 2005. djelomično je odbijena
žalba podnositelja, dok je u dijelu u kojem je uvažena ukinuto rješenje
Općinskog suda u Zadru 15. listopada 2004. i u tom dijelu predmet je vraćen
sudu prvog stupnja na ponovno postupanje.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Ovršni postupak započeo je 9. listopada 1980.
godine kada su podnositelj i dr. podnijeli prijedlog
radi ovrhe Općinskom sudu u Zadru.

Međutim, duljina postupka ne uzima se u obzir od
tog dana već od 5. studenoga 1997. godine kada je stupio na snagu Zakon o
potvrđivanju Konvencije za zaštitu ljudskih prava i temeljnih sloboda i
Protokola, broj 1., 4., 6., 7. i 11. uz Konvenciju za zaštitu ljudskih prava i
temeljnih sloboda (»Narodne novine – Međunarodni ugovori«, broj 18/97., 6/99. –
pročišćeni tekst i 8/99. – ispravak, u daljnjem tekstu: Zakon o potvrđivanju
Konvencije), koja Konvencija u članku 6. stavku 1. jamči i pravo na suđenje u razumnom
roku.

Ustavna tužba podnesena je 3. kolovoza 2004.
godine, a do tog dana sudski postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak u ovom predmetu trajao
ukupno dvadeset tri (23) godine, devet (9) mjeseci i dvadeset četiri (24) dana,
a nakon stupanja na snagu Zakona o potvrđivanju Konvencije pa do dana
podnošenja ustavne tužbe postupak je trajao šest (6) godina, osam (8) mjeseci i
dvadeset sedam (27) dana.

4.2. POSTUPANJE
NADLEŽNOG SUDA

Postupak ovrhe vodi se pred Općinskim sudom u
Zadru. Pri tome sud je u razdoblju nakon 5. studenoga 1997. godine bio
neaktivan od 3. kolovoza 2001. do 2. lipnja 2004 (dvije godine, devet mjeseci i
dvadeset devet dana). U daljnjem tijeku postupka nije bilo duljih razdoblja
neaktivnosti.

4.3. PONAŠANJE
PODNOSITELJA USTAVNE TUŽBE(OVRHOVODITELJA U OVRŠNOM POSTUPKU)

Ocjena je Ustavnog suda da je podnositelj
pridonio duljini postupka time što nije postupio po rješenju suda od 3. srpnja
2001., odnosno što je sud tek podneskom od 21. srpnja 2004. obavijestio da nije
u mogućnosti saznati nove adrese tuženika.

4.4. SLOŽENOST SUDSKOG
PREDMETA

Iz spisa predmeta razvidno je da tijek sudskog
postupka ukazuje na složenost predmeta u kojem je bilo potrebno utvrditi da
ovrhovoditelji nisu u posjedu nekih od spornih nekretnina, dok je postupak
nekoliko puta prekidan zbog smrti stranaka, te je na tijek postupka utjecala i
činjenica da se teško dolazilo do adresa nasljednika umrlih stranaka.

OCJENA USTAVNOG SUDA

5. Ustavni sud utvrđuje da se ovrha vodi u
razdoblju duljem od dvadeset tri godine, te ovršni postupak još uvijek nije
dovršen. Imajući u vidu dulja razdoblja neaktivnosti suda u postupku, kako
tijekom razmatranog razdoblja tako i u razdoblju prije 5. studenoga 1997.
godine (od 24. svibnja 1993. do 5. studenoga 1997.), Ustavni sud je utvrdio da
je dugim trajanjem ovršnog postupka podnositelju povrijeđeno ustavno pravo da
zakonom ustanovljeni neovisni i nepristrani sud u razumnom roku odluči o njenim
pravima ili obvezama, koje je zajamčeno člankom 29. stavkom 1. Ustava Republike
Hrvatske.

Stoga je u smislu odredbe članka 63. stavka 2.
Ustavnog zakona, donijeta odluka kao pod točkama I. i II. izreke odluke.

6. Na temelju odredbe članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava iz
članka 29. stavka 1. Ustava Ustavni sud utvrđuje uzimajući u obzir okolnosti
svakog pojedinog slučaja, uz istodobno uvažavanje ukup­nih gospodarskih i socijalnih prilika u Republici
Hrvatskoj. U ovom predmetu Ustavni sud je uzeo u obzir i doprinos podnositelja
ukupnoj duljini postupka.

7. Predsjednik Općinskog suda u Zadru dužan je
dostaviti Ustavnom sudu pisanu obavijest o datumima donošenja i otpreme
rješenja o dovršetku ovrhe provedbom posljednje ovršne radnje, odnosno druge
odluke kojom se postupak ovrhe dovršava u skladu s člankom 68. Ovršnog zakona,
u roku od (8) osam dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

8. Odluka o objavi (točka V. izreke) temelji se
na odredbama članka 29. Ustavnog zakona.

Broj: U-IIIA-2912/2004

Zagreb, 15. veljače 2006.

USTAVNI SUD REPUBLIKE HRVATSKE

Predsjednica Vijeća

**dr****. sc. Jasna Omejec**, v. r.

Odluka, NN 31/2006-754